Beth yw dyneiddiaeth? (CA3/CA4)

Dyma wasanaeth all gael ei ddefnyddio ar gyfer Diwrnod Dyneiddwyr y Byd (21 Mehefin) neu fel cyflwyniad cyffredinol i ddyneiddiaeth.

**Chwaraewch** 'Be More Kind' gan Frank Turner wrth i'r disgyblion ddod i mewn i'r gwasanaeth.

**Gofynnwch** i'r disgyblion a oeddent wedi clywed y gân o'r blaen? Oes unrhyw un yn adnabod y cerddor? Am beth oedd y gân yn eu barn nhw?

**Esboniwch** fod Frank Turner yn ddyneiddiwr a bod y gân hon yn adlewyrchu ei fyd-olwg ddyneiddiol.

**Esboniwch** mai heddiw (neu 21 Mehefin) yw Diwrnod Dyneiddwyr y Byd, diwrnod sy'n cael ei ddathlu gan ddyneiddwyr ledled y byd. Nid crefydd yw dyneiddiaeth ond agwedd anghrefyddol tuag at fywyd a ddilynir gan lawer o bobl yn y DU a ledled y byd. Nid yw'r diwrnod yn cael ei nodi gyda thraddodiad neu ddefod, yn lle hynny, mae llawer o grwpiau a sefydliadau dyneiddiol yn ei nodi â gweithgareddau sy'n anelu at godi ymwybyddiaeth o'u gwerthoedd. Yn y gwasanaeth hwn rydych chi'n mynd i ddysgu ychydig mwy am beth yw'r gwerthoedd hyn.

**Dangoswch** luniau'r tri dyneiddiwr.

**Gofynnwch** i'r disgyblion a ydyn nhw'n adnabod unrhyw un o'r dyneiddwyr hyn. Beth maen nhw'n gwybod amdanyn nhw os ydyn nhw'n eu hadnabod?

**Esboniwch:** Trwy edrych ar y tri dyneiddiwr yma, rydymyn mynd i ddysgu tri pheth y mae dyneiddwyr yn eu dathlu ac yn eu gwerthfawrogi am fod yn ddynol:

1. Ein gallu i ddefnyddio gwyddoniaeth i ateb cwestiynau am y byd
2. Ein gallu naturiol i ddangos empathi a phwysigrwydd hawliau dynol
3. Ein creadigrwydd ac amrywiaeth ein doniau a'n potensial

**Dangoswch** y llun o Alice Roberts.

**Esboniwch** eich bod chi'n mynd i ddysgu am yr Athro Alice Roberts yn gyntaf.

**Esboniwch** y cafodd Alice ei magu ym Mryste yn Ne Orllewin Lloegr. Er iddi ddangos dawn am gelf a darlunio - ac ennill gwobr Blue Peter am ei gwaith celf pan oedd yn 15 oed - dilynodd wyddoniaeth fel ei phwnc o ddewis.

**Esboniwch** fod Alice wedi astudio meddygaeth yn y brifysgol, ac yna aeth hi ymlaen i arbenigo mewn anatomeg, gan ddod yn ddarlithydd anatomeg yn y pen draw. Cwblhaodd PhD mewn astudiaeth o afiechyd mewn gweddillion dynol hynafol (ancient human remains). Mae hi bellach yn gyflwynydd rhaglenni teledu gwyddonol ac archeolegol, a hi hefyd yw Llywydd Dyneiddwyr y DU, elusen sy'n codi ymwybyddiaeth o ddyneiddiaeth ac yn cefnogi pobl ddigrefydd.

**Esboniwch:** Trwy ddilyn gwyddoniaeth, mae gwaith a bywyd Alice yn cynnwys gofyn cwestiynau am y byd, a chymhwyso'r dull gwyddonol i ddod o hyd i dystiolaeth gall ein galluogi i ddod o hyd i atebion.

**Dangoswch** y dyfyniad. Fel y mae Alice yn ei ddisgrifio yma, 'Gwyddoniaeth yw'r offeryn gorau sydd gennym ar gyfer deall y byd o'n cwmpas, ac mae hynny'n hyfryd ac yn werthfawr ynddo'i hun, yn ogystal â bod yn hanfodol ar gyfer gwenud penderfyniadau gwleidyddol, economaidd ac amgylcheddol.'

**Esboniwch** fod dyneiddwyr yn credu y dylem ofyn cwestiynau am y byd o'n cwmpas, ac maen nhw'n credu mai gwyddoniaeth yw'r dull gorau sydd gennym i weithio allan beth sy'n wir. Mae dyneiddwyr yn credu bod y byd yn lle naturiol, gan nad ydyn nhw'n gweld unrhyw dystiolaeth wyddonol berswadiol dros y goruwchnaturiol. Dydyn nhw ddim yn credu mewn duw na duwiau.

**Dangoswch** y dyfyniad. Fel y dywed Alice yma: 'Mae bod yn ddyneiddiwr yn golygu wastad gofyn cwestiynau am y byd o'ch cwmpas, trin eraill â dealltwriaeth a charedigrwydd, a chydnabod bod y byd yn lle naturiol heb unrhyw ochr goruwchnaturiol.'

**Dangoswch** y llun o Gulalai Ismail.

**Esboniwch** fod gwaith a bywyd y dyneiddiwr nesaf yn darparu enghraifft arall o’r byd-olwg ddyneiddiol. Ei henw yw Gulalai Ismail.

**Esboniwch** fod Gulalai wedi ei magu ym Mhacistan. Roedd ei thad yn actifydd dros hawliau dynol, ac o oedran ifanc dysgodd Gulalai am hawliau dynol. Er oedd ganddi diddordeb mewn gwyddoniaeth, gan astudio biotechnoleg yn y brifysgol, ni allai anwybyddu'r anghydraddoldeb y gallai ei weld yn y ffordd yr oedd ei chymdeithas yn trin merched a bechgyn. Pan oedd ei chefnder benywaidd yn 15 oed, cafodd briodas wedi'i threfnu â dyn ddwywaith ei hoedran, a bu rhaid iddi adael yr ysgol. Nid oedd yr un pwysau ar ei chefndryd gwrywaidd; caniatawyd iddynt aros yn yr ysgol a gorffen eu haddysg. Fe wnaeth y digwyddiad hwn yrru Gulalai i frwydro dros hawliau menywod. Pan oedd hi'n 16 oed, creodd hi a’i chwaer sefydliad o’r enw 'Aware Girls'. Rhoddodd hwn ymwybyddiaeth i ferched ifanc o'u hawliau dynol a'r gallu i annog eu teuluoedd a'u cymunedau i gefnogi eu haddysg. Roedd Gulalai eisiau eu grymuso i fod yn rhydd i ddewis sut roeddent yn byw eu bywydau. Am hyn, enillodd gwobr ‘Dyneiddiwr Rhyngwladol y Flwyddyn’ yn 2014.

**Esboniwch:** I Gulalai, nid oedd yn ddigon ei bod wedi gallu derbyn a chwblhau ei haddysg ei hun; yr oedd yr un mor bwysig iddi bod merched a menywod eraill yn cael yr un rhyddid a wnaeth hithau. Mae empathi a thosturi tuag at bobl eraill yn bwysig i ddyneiddwyr, a dyna'r rheswm pam mae dyneiddwyr yn brwydro dros hawliau dynol. Mae dyneiddwyr yn credu y dylem drin eraill yn y ffordd yr hoffem gael ein trin. Mae dyneiddwyr yn credu mai dyma'r un bywyd sydd gennym; does dim ôl-fywyd. Mae hynny'n golygu bod rhaid i ni weithio tuag at wneud y bywyd hwn mor deg â phosibl yn yr amser sydd gennym.

**Dangoswch** y dyfyniad 'Rwyf wedi dysgu bod rhyddid meddwl a mynegiant yn allweddol i heddwch a chydraddoldeb. Trwy ryddid meddwl a chydraddoldeb i bawb, gallwn wneud ein cymdeithas yn lle urddasol i fyw.'

**Dangoswch** y llun o Frank Turner.

**Esboniwch:** Yn olaf, rydym yn edrych ar Frank Turner, a sut mae ei fywyd e yn adlewyrchu agwedd ddyneiddiol tuag at fywyd.

**Esboniwch** fod Frank Turner yn gerddor a chanwr-gyfansoddwr o Loegr a ysgrifennodd a pherfformiodd y gân a glywson ar eu ffordd i'r gwasanaeth. Mae Frank yn gyfansoddwr a pherfformiwr toreithiog sydd wedi rhyddhau wyth albwm stiwdio ac sy’n perfformio ar daith yn rheolaidd. Mae'n gweld cerddoriaeth fel ffordd o gymuno a chysylltu â phobl eraill, ac iddo ef, mae sioeau roc yn fath o ymgynnull sy’n gymdeithasol a chymunedol. Mae e wedi bod yn ymroddedig i gelf drwy gerddoriaeth drwy gydol ei fywyd, ac mae'n ystyried celf fel mynegiant o empathi tuag at bobl eraill.

**Dangoswch** y dyfyniad.

**Esboniwch:** I ddyneiddwyr, nid oes ystyr allanol nac ‘uwch’ i fywyd, yn lle hynny maen nhw'n credu y gallwn ni wneud ein bywydau ein hunain yn ystyrlon. Maent yn credu bod yna lawer o wahanol ffyrdd i ddod o hyd i hapusrwydd a gwneud y gorau o'r un bywyd sydd gennym. I Frank, gellir dod o hyd i ystyr trwy greadigrwydd, cerddoriaeth, a'r cysylltiadau a wnawn â phobl eraill. Bydd gwahanol ddyneiddwyr yn dod o hyd i ystyr a hapusrwydd mewn ffyrdd eraill (ee trwy ddilyn eu diddordebau, cyflawni eu nodau, gwneud cysylltiadau, a gweithio i wneud y byd yn lle gwell).

**Gofynnwch** i'r disgyblion am y gwahanol ffyrdd maen nhw'n dod o hyd i hapusrwydd a beth sy'n rhoi ystyr i'w bywydau nhw.

**Esboniwch:** I ddyneiddwyr, mae yna lawer o ffyrdd i ddod o hyd i hapusrwydd. Mae gan bob un ohonom chwaeth a thalentau gwahanol. Mae dyneiddwyr yn credu y dylem fod yn rhydd i benderfynu beth rydyn ni'n ei gredu a sut rydyn ni'n byw cyn belled nad ydyn yn achosi niwed i eraill. Mae rhyddid cred yn bwysig i ddyneiddwyr (ac mae hynny'n cynnwys bod yn rhydd i ddewis peidio â bod yn ddyneiddiwr).

**Dangoswch** y lluniau o'r tri dyneiddiwr a 'Beth mae'n ei olygu i fod yn ddyneiddiwr?'

* Gofyn cwestiynau a defnyddio gwyddoniaeth i ddeall y byd
* Dangos empathi tuag at eraill a brwydro dros hawliau dynol
* Dod o hyd i hapusrwydd ac ystyr i ni'n hunain yn yr un bywyd sydd gennym

**Dangoswch** ddyfyniad Alice Roberts ar ddyneiddiaeth i'r disgyblion i fyfyrio ar diwedd y sesiwn. (‘Mae eich bodolaeth mor annhebygol, gyda chymaint o ddigwyddiadau siawns ar hyd y ffordd. Rydych chi'n lwcus iawn i gael y bywyd hwn: Gallwch chi roi ystyr iddo.’)

**Esboniwch** y byddwch chi'n gwrando ar gân Frank Turner unwaith eto, a gofynnwch i’r disgyblion i ystyried sut mae geiriau’r gân yn mynegi ei fyd-olwg ddyneiddiol.

**Chwaraewch** 'Be More Kind' gan Frank Turner wrth i’r disgyblion adael y gwasanaeth.